Diari Oficial de la Generalitat Valenciana


Sumari del DOGV 2826, del 13-09-1996 (1996/839200)

RESOLUCIÓ de 13 d'agost de 1996, de la Conselleria d'Indústria i Comerç sobre la concessió administrativa a Repsol Butano, SA, per a la prestació del servei públic de subministrament i distribució per canalització de combustibles gasosos de la segona i tercera famílies a la localitat de Benidorm, per a usos domèstics, comercials i petites indústries.
----------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   2826

Data del DOGV
:   13-09-1996

Secció del DOGV
:   ALTRES DISPOSICIONS

Número del document
:   1996/839200


Data del document
:   13-08-1996

Organisme emissor
:   Conselleria d'Indústria i Comerç

Tipus de document
:   Resolució

RESOLUCIó de 13 d'agost de 1996, de la Conselleria d'Indústria i Comerç sobre la concessió administrativa a Repsol Butano, SA, per a la prestació del servei públic de subministrament i distribució per canalització de combustibles gasosos de la segona i tercera famílies a la localitat de Benidorm, per a usos domèstics, comercials i petites indústries.   
Vist l'expedient incoat pel Servei Territorial d'Indústria i Energia d'Alacant a instància de Repsol Butano, SA, en el qual sol·licita la concessió administrativa per a la prestació del servei públic de subministrament i distribució, per canalització de combustibles gasosos de la segona i tercera famílies, a la localitat de Benidorm, per a usos domèstics, comercials i petites indústries.  
Atés el que preveu el capítol III de la Llei 10/1987, de 15 de maig, de disposicions bàsiques per a un desenvolupament coordinat d'actuacions en matèria de combustibles gasosos, i el capítol II del Decret 2913/1973, de 26 d'octubre, pel qual s'aprova el reglament general del servei públic de gasos combustibles.  
Atés que es va trametre una notificació a l'Ajuntament de Benidorm perquè exercira, dins del termini de 20 dies, la facultat prevista en el paràgraf tercer de l'article 1 de la Llei 10/1987, sense que s'haja produït aquesta circumstància.  
Atés que, durant el termini d'informació pública a què va ser sotmés el projecte de concessió, no s'han presentat al·legacions.  
Atés l'informe favorable, amb data 25 d'abril de 1996, emés pel Servei Territorial d'Indústria i Energia d'Alacant.  
Complits els tràmits reglamentaris en l'expedient instruït a l'efecte, aquesta Conselleria d'Indústria i Comerç, a proposta de la Direcció General d'Indústria i Energia, ha resolt:  
Atorgar a Repsol Butano, SA, la concessió administrativa per a la prestació del servei públic de subministrament i distribució per canalització de combustibles gasosos de la segona i tercera família a la localitat de Benidorm, per a usos domèstics, comercials i petites indústries.  
Una estació de GLP, amb una capacitat d'emmagatzematge de 1.221 m3, equip de vaporització i instal·lacions complementàries.  
Les canalitzacions de l'estació seran aèries d'acer, segons la norma API 5L Gr. B o similar.  
La xarxa de gas es dissenyarà i construirà per a distribuir propà comercial o gas natural.  
Part de l'estació d'emmagatzematge amb artèries de 200 mm.  
D'aquesta xarxa bàsica partiran ramals de diàmetres compresos entre 200 y 32 mm per a donar servei a les diferents zones.  
La canonada serà de polietilé de mitjana densitat S DR 11, fabricada segons la norma UNE 53915.  
El pressupost de les instal·lacions de distribució arriba a la quantitat de 1.384.326.439 de pessetes.  
Aquesta concessió s'ajustarà a les següents condicions :  
Primera  
Repsol Butano, SA, constituirà, en el termini d'un mes, una fiança per valor de 95.314.175 de pessetes, import del 2% del pressupost que figura en l'expedient, per a garantir el compliment de les seues obligacions, conforme a l'article 13 del Reglament General del Servei Públic de Gasos Combustibles, aprovat pel Decret 2.913/1973, de 26 d'octubre. Aquesta fiança es constituirà en la Tresoreria del Servei Territorial d'Alacant de la Conselleria d'Economia i Hisenda, en metàl·lic, taló conformat, valors de l'estat o de la Generalitat Valenciana, o mitjançant aval bancari, segons el que disposa l'article 11, apartat 3, del Decret 1775/1967, de 22 de juliol, o mitjançant el contracte d'assegurança concertat amb entitats asseguradores sotmeses a la Llei 33/1984, de 2 d'agost de 1984.  
La fiança serà tornada a Repsol Butano, SA, després que, autoritzades les instal·lacions i construïdes en els terminis que s'establiran en l'autorització per al muntatge d'aquestes, el Servei Territorial d'Indústria i Energia d'Alacant formalitze l'acta de posada en funcionament de les instal·lacions.  
Segona  
D'acord amb els articles 9 y 21 del Reglament General del Servei Públic de Gasos Combustibles, aprovat pel Decret 2.913/1973, de 26 d'octubre, dins del termini d'un any, comptador des de la data de publicació d'aquesta resolució en el Diari Oficial de la Generalitat Valenciana, Repsol Butano, SA, ha de sol·licitar al Servei Territorial d'Indústria i Energia d'Alacant l'autorització per al muntatge de les instal·lacions presentant-ne un projecte detallat.  
Repsol Butano, SA, iniciarà el subministrament de gas en el termini d'un mes, comptador des de la data en què el Servei Territorial d'Indústria i Energia d'Alacant formalitze l'acta de posada en funcionament de les instal·lacions.  
Tercera  
Cal que les instal·lacions estiguen previstes per a respondre els avenços tecnològics en l'àmbit del gas i assolir proveïments més flexibles i segurs. Per això, els sistemes de distribució del gas seran objecte d'una progressiva modernització i perfeccionament, adaptant-se a les directrius que marque la Conselleria d'Indústria i Comerç i el Ministeri d'Indústria i Energia.  
Les instal·lacions de distribució compliran el que estableix el Reglament de Xarxes i Connexions de Combustibles Gasosos vigents.  
El canvi de les característiques de gas subministrat, o la substitució per un altre d'intercanviable, requerirà l'autorització de la Direcció General d'Indústria i Energia d'acord amb l'article 8, apartat c) del Reglament General del Servei Públic de Gasos Combustibles, aprovat pel Decret 2913/1973, de 26 d'octubre.  
Quarta  
El subministrament de gas ha d'efectuar-se complint estrictament el capítol V del reglament general esmentat i especialment l'article 34, pel qual Repsol Butano, SA, està obligada a efectuar el subministrament i a realitzar les ampliacions necessàries per atendre a qualsevol peticionari que sol·licite el servei, en els termes de la concessió. En el supòsit que el concessionari es negara a prestar el subministrament sol·licitat al·legant insuficiència de mitjans tècnics, el Servei Territorial d'Indústria i Energia d'Alacant comprovarà si té fonament tècnic aquesta negativa i, si no és així, farà obligatori el subministrament i, si pertoca, podrà imposar o proposar la corresponent sanció.  
Cinquena  
El concessionari ha de mantenir un subministrament correcte i un adequat i eficient servei de manteniment de les instal·lacions, reparació d'avaries, reclamacions i, en general, d'atenció a l'usuari, i és responsable de la conservació i bon funcionament d'aquestes, d'acord amb el que disposa l'article 27 del Reglament General del Servei Públic de Gasos Combustibles, aprovat pel Decret 2.913/1973, de 26 d'octubre, les obligacions i responsabilitats dels quals s'imposen per igual al concessionari com a les altres persones físiques o entitats relacionades amb la instal·lació o el subministrament d'aquestes.  
Abans d'estendre l'acta de posada en funcionament de les instal·lacions, el Servei Territorial d'Indústria i Energia d'Alacant exigirà la presentació de la documentació que acredite que Repsol Butano, SA, disposa d'un servei adequat per al compliment d'aquesta condició i ho comprovarà en visita d'inspecció.  
Sisena  
La determinació de les tarifes d'aplicació del subministrament de gas es regeix per les disposicions vigents en cada moment sobre la matèria. El concessionari està subjecte a totes les prescripcions que estableix l'esmentat reglament general, així com al model de pòlissa annexa i a totes les disposicions que hagen dictat o dicten la Conselleria d'Indústria i Comerç i el Ministeri d'Indústria i Energia sobre subministrament de gasos combustibles i les seues instal·lacions.  
Setena  
Aquesta concessió s'atorga per un termini de setanta-cinc (75) anys, comptadors des de la publicació d'aquesta resolució en el Diari Oficial de la Generalitat Valenciana, durant el qual, Repsol Butano, SA, podrà efectuar la distribució de gas mitjançant les instal·lacions referides, la xarxa bàsica de les quals es defineix en el projecte presentat. Les esmentades instal·lacions revertiran a la Generalitat Valenciana a l'acabament de l'esmentat termini.  
Vuitena  
El Servei Territorial d'Indústria i Energia d'Alacant vetlarà per l'exacte compliment de les condicions estipulades en aquesta resolució.  
Una vegada autoritzades i construïdes les instal·lacions, el Servei Territorial d'Indústria i Energia d'Alacant inspeccionarà la totalitat de les obres i muntatges efectuats. Abans d'estendre l'acta de posada en funcionament, el Servei Territorial d'Indústria i Energia d'Alacant ha de sol·licitar un certificat final d'obra, signat per un tècnic competent i visat pel col·legi oficial corresponent, en el qual conste que la construcció i muntatge les instal·lacions s'han efectuat d'acord amb les normes que s'hagen aplicat en el projecte, amb les normes de detall aprovades per l'esmentat Servei Territorial, així com les altres normes tècniques vigents que siguen aplicables.  
Els reconeixements, assaigs i proves de caràcter general o parcial que, segons les disposicions en vigor s'hagen de realitzar en les instal·lacions incloses en la zona de concessió, els ha de comunicar el concessionari al Servei Territorial d'Indústria i Energia d'Alacant amb la corresponent antelació, a fi que les inspeccions corresponents puguen efectuar-se abans de procedir a l'ompliment de les rases per a estendre canalitzacions o abans de la realització de les operacions que posteriorment puguen dificultar-les en qualsevol instal·lació objecte d'aquesta concessió.  
Novena  
Les causes d'extinció d'aquesta concessió, a més de les assenyalades en l'article 17 del Reglament General del Servei Públic de Gasos Combustibles, són les següents:  
a) L'incompliment de l'article 13 del vigent Reglament General del Servei Públic de Gasos Combustibles.  
b) La introducció de qualsevol variació o ampliació no autoritzada per la Conselleria d'Indústria i Comerç en l'execució del projecte de les instal·lacions bàsiques, tret de les modificacions precises perquè es complisquen les disposicions vigents.  
c) Si no es duen a terme les instal·lacions d'acord amb les condicions imposades en aquesta resolució i en l'autorització per al seu muntatge.  
No obstant això, si per evolució de la tècnica de distribució de gas, o per altres causes, no és adequat el manteniment d'alguna o algunes de les instal·lacions objecte d'aquesta resolució, Repsol Butano, SA, podrà sol·licitar a la Conselleria d'Indústria i Comerç:  
1. L'autorització per a la modificació o substitució de les instal·lacions, sense alterar la resta de les condicions de la concessió i amb el mateix termini de reversió que les instal·lacions substituïdes, o bé,  
2. L'atorgament de la concessió corresponent per a les noves instal·lacions, si per la importància de les inversions que aquestes suposaren no poguera obtenir una compensació econòmica adequada durant el termini que restara per a la caducitat de la concessió adés esmentada, tenint sempre en compte, però, els drets que la Generalitat Valenciana puga tenir sobre els elements canviats.  
Deu  
La concessió s'atorga sense perjudicis de tercers i mantenint els drets particulars.  
Aquesta concessió s'atorga independentment de les autoritzacions, llicències o permisos de competència municipal, provincial o d'altres que siguen necessaris per a la realització de les obres per a les instal·lacions de gas.  
Onze  
Les instal·lacions que s'establisquen han de complir les disposicions i normes tècniques que siguen de general aplicació i, en particular, les corresponents del Reglament General del Servei Públic de Gasos Combustibles, aprovat pel Decret 2.913/1973, de 26 d'octubre, normes per a la seua aplicació o complementàries, reglaments electrotècnics i la resta de disposicions que es dicten sobre el servei públic de subministrament de gasos combustibles.  
Contra aquesta resolució, que posa fi a la via administrativa, podrà interposar-se un recurs contenciós administratiu davant la Sala Contenciosa Administrativa del Tribunal Superior de Justícia de la Comunitat Autònoma Valenciana, en el termini de dos mesos comptadors des de l'endemà de la seua notificació, de conformitat amb el que estableix l'article 58.3 de la Llei Reguladora de la Jurisdicció de 27 de desembre de 1.956.  
València, 13 d'agost de 1996.- El conseller d'Indústria i Comerç: Diego Such Pérez.